Valtaosa Ukrainasta paenneista ihmisistä saapuu maahan ja hakee tilapäistä suojelua. Ukrainalaisia voi saapua myös muilla maahantulostatuksilla. Esimerkiksi Ukrainan biometrisellä passilla voi oleskella Suomessa viisumivapaasti kolme kuukautta, tuolloin ei kuitenkaan ole samaa oikeutta palveluihin. On tärkeää, että viranomaiset ohjaavat maahantulijat hakemaan tilapäistä suojelua ja kertovat oikeudesta perusopetukseen, jotta lasten koulunkäynti mahdollistuu.
Kuntia kannustetaan perusopetuksen järjestämiseen kaikille kunnassa oleskeleville ukrainalaisille lapsille riippumatta maahantulostatuksesta. Koulu ja kouluyhteisö tukee lapsen hyvinvointia ja turvallisen arjen rakentumista. On tärkeää varmistaa, ettei Ukrainasta paenneiden lasten oppimiseen synny liian pitkiä taukoja.
Perusopetuslaki mahdollistaa tehokkaat ja vaikuttavat toimet esi- ja perusopetuksen järjestämiseksi. Kunta järjestää alueellaan asuville oppivelvollisuusikäisille lapsille perusopetusta sekä esiopetusta oppivelvollisuuden alkamista edeltävänä vuonna. Opetukseen voivat osallistua myös tilapäisen suojelun piirissä olevat ja turvapaikanhakijat, joilla on oikeus perus- ja esiopetukseen. Oikeuteen riittää, että oleskelu kunnassa voidaan katsoa luonteeltaan asumiseksi. Kunnassa asuminen ei edellytä, että kunta olisi lapsen kotikunta.
Jos esi- ja perusopetusta saavalla 6―15-vuotiaalla tai muulla kotikuntakorvauksen piiriin kuuluvalla oppivelvollisella oppilaalla ei ole kotikuntalain mukaista kotikuntaa Suomessa, valtio on velvollinen maksamaan opetuksen järjestäjälle kotikuntakorvauksen.
Ohjeita kunnille Ukrainasta paenneiden vastaanottoon I sisäministeriö
Ukrainasta paenneiden lasten ja nuorten oppimisen tukeminen perusopetuksessa I OPH
Maahanmuuttotaustaiset oppijat I OPH